الكَركَرات نهار الجمعة الموافق للعشرين من نونبر 2020، نهار من ضمن نهارات طلعات شمسها على الراية المغربية وكشفات على واقع جديد فمنطقة استراتيجية مهمة للبلاد، منطقة هي عِماد لسياسات البلاد الخارجية، وعبرها قدر المغرب أنه يبدل مواقف ويقلب موازين فقارة أفريقية مواقفها السياسية كتبنى على المصالح وعطيني نعطيك جهارا نهارا. التسعود د الصباح “كود” كانت فالمعبر، وقفنا على الحركة كيدايرة، مزيانة وفيها رواج وهادشي باين على مالين لحوانت حدا المعبر، خدامين مروجين، برارد أتاي، العصير، الزريك -مشروب صحراوي عبارة عن اللبن والماء والسكر أو الحليب والياغورت-، كلشي موجود وبنادم مسربي خدام على راسو وكيعرق على رزقو، مخلي ولادو ولا أهلو وناسو ورزقو تابعو مئات الكيلومترات على الحدود، فالكَركَرات كلشي استهلاكي تقدر تلقاه، ولي بغيتيها واجدة، وكلشي بادي نهارو بالابتسامة. فخضم هادشي كتلقى عائلات من جنسيات دول جنوب الصحرا كَالسين لكنتهم غريبة وجنسياتهم مختالفة، وزيد عليهم كَور أيضا تا هوما كاينين، كيساينو يدوزو، ولكن الحركة المدنية مازال ما ولات كاينة بسبب التقييدات ديال كورونا، الكَركَرات دابا للأنشطة التجارية فقط كيف كان قبل ما تسد الطريق. التسعود وعشرين دقيقة، أول حاجة درناها مشينا للديوانة نشوفو الشاحنات لي غادية لموريتانيا والعمق الأفريقي، حركة عادية كلشي كيساين نوبتو توصل مستاعد يصبر ساعة وجوج وثلاثة ولكن فالنهاية غادي يكمل طريقو وما يوقفو تا حد ما دام قانوني وسلعتو نقية من أي شوائب. شي مريح فشاحنتو شي كيفطر فيها وشي كيبقشش فتيليفونو المهم ضامن بأنه يدوز لموريتانيا، وصحاب الديوانة بزيهم خدامين، شي غادي شي جاي، شي هاز وراق، شي داي معاه كلب على ود التفتيش الروتيني، كلشي خدام، خدام لراسو ولبلادو، وهادشي كتشوفو بعينيك. كتشوف الشاحنات أيضا كدوز فالسكانير كتقلّب وكدوز فنهاية المطاف باش تغادر البوابة فاتجاه موريتانيا فأمان. الخروج من المعبر كيف ديما بسلاسة ومسربي، وأول حاجة كتشوفها الطونوبيلات والسيارات لي خلاوها ماليها تم ومشاو، على اليمين وعلى الشمال، تكون قريبة لشي 150 شاحنة على جنب الطريق كتحس بيها مريضة وحزينة بسباب هاديك الوقفة، بحال شي حد مرض مدة 24 يوم وبرا ومازال كيعاني من آثار المرض، باغي يتحرك وكيسترجع عافيتو وأنفاسو دقة دقة. الكاميونات صفوف وعلى امتداد البصر كاينين سيارات غير صالحة للإستعمال، شي بلا روايض، شي تباع صالونها، شي طونوبيلات باقي فيهم الكركاس فقط كتساين نوبتها تدخل لداخل المعبر بسباب الحملة لي دايرة السلطات المغربية لتمشيط المنطقة وتنقيتها من كل الشوائب. فهاد الصدد سولنا شخص على المهلة لي عطاوها ليهم باش يحيدو سياراتهم، وقال ل”كود” بأن السلطات ما عطاتهومش موعد، المهم تهبرو بالقرار وصافي، بمعنى الى شفتيهم قربو للبلاصة لي فيها سيارتك، سير عتق وحيدها واذا ما لقيتيهاش سير سول فالديوانة، أما الموريتانيين والبارك لي حدا البوابة ديالهم فعطاوهم يومين، واليوم الجمعة هو آخر نهار، داكشي علاش البارك ديالهم خوا ولات فيه تقريبا شي 30 سيارة فقط بعدما كانت شي 200 سيارة. أهم حاجة كان دارها المغرب هي ديك الطريق المعبدة فسنة 2016 لي كتسهل عليك المرور بخير وعلى خير، كدوز فيها انسيابية على امتداد شي 3 كيلومتر، شي غادي فيها شي جاي مقابل مصالحو، وقبل نهايتها كاين شعارات البوليساريو لي كانو سادين المعبر مكتوبة على الزفت. أول حاجة كتلفت انتباهك بعدما كتسالي الطريق المعبدة هو وجود الجرافات خدامة على استكمال تعبيد الطريق، كتقاد الطريق وترسمها مبدئيا وكتحيد لحجر وتنقي قبل ما تبدا الأشغال. فهاد لبلاصة كاينين شي 5 ديال الجرافات غاديين جايين كيرصو الطريق ويوجدوها. وفالمقابل كاين أول نقطة ديال الجيش فوقها العلم الوطني كيرفرف، نفسهوم هادوك الجنود لي كانوا نهار الخميس هوما لي كاينين الجمعة، لي كيدوز حداهم كيعطيهوم التحية ولكلاكسونات خدامين، شيافر الكاميوات كيشيرو ليهم، وفي ساع كيردو عليك، هاد لي جيست واخا بساط ولكن كتشوف فعينين الجنود لي على خط التماس وفمسافة الصفر الامتنان والفرحة والتشجيع، والأكثر من ذلك المعنويات المرتفعة، هاد الناس يستاهلو، حياتهم واهبينها للبلاد، وهادو هوما لي يستاحقو يكون عندهوم تقاعد البرلماني، لابسين لباسهم العسكري هازين سلاحهم وعينيهم محلولين سهرانين لحماية لبلاد، فيهم شباب وجنود أربعينيين، دايرين اللثام ومتأقلمين مع الطبيعة الصحراوية. الجو فالكَركَرات أو قندهار عادي ما كاين تا حاجة تستدعي أنك تخاف منها لأن جنودنا كاينين، فبالاضافة للبوسط لي جاي حدا الطريق، كاين بوسطات آخرين، كل وقت كيخرجو من حداهم سيارات عسكرية ما تعرف منين خرجو، جايين قاطعين من الغرب للشرق فيها ناس عاطية رواحها وتستاحق بزاف ديال الامتنان والشكر ونديروهم فوق ريوسنا احتراما وإجلالا. حدا هداك لبوسط كاين مخيم البوليساريو لي تحرك، مخيم كتحس بيها بحال مخيمات تندوف ثانية دارت فالكَركَرات، كتشم فيها ريحة صحراوي مغرر بيه، تلاح فهاد المنطقة، كاين بقايا الأكل، بقايا اللباس، بقايا الأغطية، التلافز، والروايض، كَادومة وأنابيب حديدية، والدوا حتى هو، كاين سيروم كان معلق لشي حد مريض فيهوم، كاين الفانيد، كاينين سيروات، كاينة الفاصمة لي فيها الدم، كاين حتى ورقة فيها تحذير من الألغام، هادشي كلشي كاين، وفاش كتشوفو كيبقى فيك الحال، لأنها حالة انسانية قبل ما يكون مولاها عندو موقف سياسي معادي، وكلشي قاستو العافية لي كانت فالمكان. الدورة فبلاصة مخيم البوليساريو، كتعطيك فكرة على المستوى المعيشي فمخيمات تندوف، كتعطيك فكرة على المعاناة لي كاينة تم، فكرة على تجارة البعض بالكل، حتى لمستوى اللباس لي باقي، كيحكي ليك الفرق بين تندوف والعيون والسمارة والداخلة وبوجدور. صعيب أنك دوز من هداك المخيم وما يبقاش فيك الحال على حالة الناس لي كانت تم، صعيب أنك تتجاوزو بلا ما يمشي بالك لأهلك وناسك لي فالمخيم اذا كانوا عندك. تجاوزنا مرحلة المخيم والمعاناة لي كتواجد على حافة الطريق لي كتعبّد دابا وباديين فيها الجرافات، ومشينا طلعلنا لبوابة موريتانيا، ولي كيتجمعو فيها 6 شاحنات وكيدوز عادي للتراب الموريتاني شاحنة مور شاحنة وغادي يدوزو لمرحلة أخرى ولبلاد جديدة يقلبو على رزقهم، شي غادي لمالي وشي غادي للسنغال حسب ما قالو لينا الشيافر. حدا فين كيوقفو الشاحنات عند البوابة الموريتانية من جهة الشرق ماين نقطة أيضا للقوات المسلحة الملكية، فيها جوج خيام وهي نقطة متقدمة بزاف، وبعيدة على بوابة موريتانية بشي 50 متر على أبعد تقدير، وخدامة فيها جرافة كتكمل الحزام الرملي، كتجمع لحجر والتراب وتقادو حجرة بحجرة وحصية بحصية بلا كلل ولا ملل، خصوصا وأنه خط دفاعي مهم يمكن ليه يعرقل أي محاولة لغلق الطريق مستقبلا ويوضع حد لأي بلوكاج مستقبلا. حدا البوابة الموريتانية ما لقيناش داك السيد لي كانو طلبو ليه رشوة البارح الخميس، يمكن داز دخل لموريتانيا وهادشي لي كنتمناو، السيد كان هاز معاونة للموريتانيين -كارافان صوليدير- والدرك كيطلب منو الرشوة والتدويرة وهذا هو الفرق بين جيشنا لي كيأمن الطريق حاليا وواحد أو جوج من الدرك الموريتاني راهنين مصير شيباني معاق أو شيبانية معاقة بحفنة أوقيات غادي تبعهوم عليها دعاوي واحد ضارب الطريق من فرنسا. 
الكَركَرات : تفاصيل كثيرة على الوضع ودوا وماكلة وسيروم ورحلة بطلها جيش معنوياتو مرتافعة وحاس بالإمتنان